Jou 'n boggel lag en ander uitdrukkings | Maroela Media
Argieffoto (Foto: Ben White/Unsplash)
Lag of jy betaal word en hy lag dat 'n mens sy kleintongetjie kan sien word gesê van persone wat baie hartlik lag.
Iemand wat lag soos 'n boer met tandpyn is wanneer 'n persoon gedwonge lag; dit is nie 'n lag van vreugde nie. Boere het lank gelede nie die geleentheid gehad om die tandarts gereeld te besoek nie (as daar ooit 'n tandarts was) omdat hulle selde na die naaste dorp gegaan het. Hulle moes dus maar die tandpyn verdra het, wat dit moeilik gemaak het om vrolik te lag.
Jou 'n boggel (met 'n skuifraam) lag en sy wou haar slap lag beteken dat 'n persoon besonder lekker en hard lag.
Van lag kom huil is 'n waarskuwing as kinders te wild te kere gaan.
Om te sê 'n duisendpoot het iemand gebyt beteken dat daardie persoon aanhoudend lag. Die idee is dat iemand gelyktydig deur 'n duisend pote gekielie word. Volgens die volksgeloof lag so 'n persoon totdat hy sterf. Pas op vir die duisendpoot; as hy jou byt, lag jy jou dood is 'n skertsende uitdrukking wat hiermee verband hou.
Iemand het nie geweet of hulle moes lag of huil nie word gebruik wanneer 'n persoon half verbouereerd en onseker is oor hoe om te reageer, want hulle het gevoel om albei te doen. Dit word dikwels gesê as iemand iets verregaande doen.
Wie (die) laaste lag, lag die lekkerste verwys na dié wat laaste aan die beurt kom, want hulle het dikwels 'n voordeel. Die uitdrukking is ontleen aan 'n fabel van Esopus: In die verhaal moes Esopus die kosmandjie vir sy heer dra. Aan die begin was dit die swaarste om te dra en het die ander vir hom gelag. Hoe verder die reis gevorder het, hoe ligter het sy dra-werk geraak, en kon hy weer vir die ander lag.